It-tkabbir fiż-żona tal-euro huwa mbassar li jonqos minn perjodu ta' għaxar snin f'livell għoli ta' 2.4% fl-2017 għal 2.1% fl-2018, qabel ma jimmodera ruħu iktar għal 1.9% fl-2019 u 1.7% fl-2020. L-istess mudell huwa mistenni għall-UE27, bi tbassir għat-tkabbir ta' 2.2 % fl-2018, 2.0 % fl-2019 u 1.9 % fl-2020. L-ambjent globali eċċezzjonalment favorevoli tas-sena l-oħra għen biex jappoġġa attività ekonomika u investiment b'saħħithom fl-UE u fiż-żona tal-euro. Minkejja ambjent iktar inċert, l-Istati Membri kollha huma mistennija jkompli bit-tkabbir, minkejja b'pass inqas mgħaġġel, grazzi għas-saħħa tal-konsum domestiku u l-investiment. Sakemm ma jkunx hemm xokkijiet qawwija, l-Ewropa għandha tkun tista'' tkompli bi tkabbir ekonomiku lil'hinn mill-potenzjal, b'ħolqien ta' impjiegi b'saħħtu u tnaqqis fil-qgħad. Madankollu, dan ix-xenarju bażi huwa soġġett għal numru dejjem jikber ta' riskji negattivi interkonnessi. Valdis Dombrovskis, il-Viċi President għall-Euro u d-Djalogu Soċjali, responsabbli wkoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, qal: “L-ekonomiji kollha tal-UE huma mistennija jikbru din is-sena u ta' wara, u b'hekk se jkun hemm aktar impjiegi. Madankollu, l-inċertezza u r-riskji, kemm esterni u interni, qegħdin jiżdiedu u bdew ikollhom impatt fuq il-pass tal-attività ekonomika. Irridu nibqgħu viġilanti u naħdmu aktar biex insaħħu r-reżiljenza tal-ekonomiji tagħna. Fuq livell Ewropew, dan ifisser nieħdu deċiżjonijiet konkreti dwar kif insaħħu aktar l-Unjoni Ekonomika u Monetarja tagħna. Fuq livell nazzjonali, hemm raġuni iktar b'saħħitha biex nibnu buffers fiskali u nnaqqsu d-dejn filwaqt li niżguraw li l-benefiċċji tat-tkabbir jinħassu wkoll mill-membri l-aktar vulnerabbli tas-soċjetà.” Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “L-ekonomija Ewropea qiegħda taħdem tajjeb, u t-tkabbir qed jiżdied b'mod gradwali. Qegħdin inbassru li din ix-xejra se tkompli fis-sentejn li jmiss, hekk kif il-qgħad ikompli jonqos għal livelli li qatt ma rajna sa minn qabel il-kriżi. Id-dejn pubbliku fiż-żona tal-euro se jkompli jonqos, bid-defiċit jibqa' ferm inqas minn 1% tal-PDG. F'ambjent internazzjonali dejjem iktar inċert, min ifassal il-politika kemm fi Brussell kif ukoll fil-kapitali nazzjonali jrid jaħdem biex jiżgura li żona tal-euro hija b'saħħitha biżżejjed biex taffaċċja dak kollu li jista''jinqala fil-futur.” Id-domanda domestika tixpruna t-tkabbir Inċertezza dinjija dejjem tikber, tensjonijiet kummerċjali internazzjonali u prezzijiet taż-żejt ogħla se jkollhom effett negattiv fuq it-tkabbir fl-Ewropa. Wara snin ta' tkabbir b'saħħtu fl-impjiegi, il-prospett ta' tnaqqis fil-pass fit-titjib tas-suq tax-xogħol u ta' żieda fil-limitazzjonijiet min-naħa tal-provvisti f'xi Stati Membri wkoll jistgħu iżidu ma' dan l-effett negattiv. Il-muturi tat-tkabbir huma mistennija jsiru aktar domestiċi: il-konsum privat għandu jibbenefika minn żieda fil-pagi aktar b'saħħitha u miżuri fiskali f'xi Stati Membri. Il-kundizzjonijiet ta' finanzjament u rati għolja ta' użu tal-kapaċità wkoll huma mistennija li jibqgħu ta' sostenn għall-investiment. Għall-ewwel darba mill-2007, l-investiment huwa mistenni jiżdied fl-Istati Membri kollha fl-2019. Meta jitqiesu dawn il-fatturi kollha, il-prodott domestiku gross (PDG) fl-Istati Membri kollha għandu jkompli jikber iżda l-pass hu mistenni li jimxi bil-mod u jidher kemxejn iktar dgħajjef milli mistenni fis-sajf. Il-qgħad ikompli jonqos Il-kundizzjonijiet tas-suq tax-xogħol komplew jitjiebu fl-ewwel nofs tal-2018 bi tkabbir fl-impjiegi jibqa' stabbli, anke jekk it-tkabbir ekonomiku naqas. Il-ħolqien tax-xogħol se jkompli jibbenefika minn tkabbir kontinwu u l-implimentazzjoni tar-riforma strutturali f'xi Stati Membri. Il-qgħad għandu jkompli jonqos iżda b'pass inqas mgħaġġel milli fil-passat, għaliex iż-żieda fl-impjiegi eventwalment se tonqos minħabba żieda fin-nuqqas ta' ħaddiema, tkabbir ekonomiku iktar kajman. Il-qgħad fiż-żona tal-euro huwa mistenni li jonqos għal 8.4% din is-sena u mbagħad għal 7.9 % fl-2019 u 7.5 % fl-2020. Fl-UE27, ir-rata tal-qgħad hija mbassra għal 7.4 % din is-sena, 7 % fl-2019 u 6.6 % fl-2020. Dan jirrappreżenta l-aktar rata baxxa ta' qgħad reġistrata sa mill-bidu tas-serje ta' qgħad mensili f'Jannar 2000. L-inflazzjoni xprunata mill-prezzijiet taż-żejt L-inflazzjoni kumplessiva hija prevista li tibqa' moderata matul il-perjodu mbassar. Fiż-żona tal-euro, l-inflazzjoni se togħla għal 1.8% fl-2018 u fl-2019 u tinżel għal 1.6% fl-2020. Iż-żieda fil-prezzijiet taż-żejt għolliet l-inflazzjoni din is-sena u effetti bażi qawwija u effettivi huma mistennija li jkomplu matul l-ewwel tliet xhur tas-sena d-dieħla. Filwaqt li l-inflazzjoni ewlenija, li teskludi l-prezzijiet tal-enerġija u l-ikel mhux ipproċessat, s'issa baqgħet relattivament baxxa, huwa mistenni li terġa' tafferma ruħha bħala l-mutur prinċipali tal-inflazzjoni ewlenija fl-2020, hekk kif il-pagi jogħlew fost swieq tax-xogħol aktar stretti. Finanzi pubbliċi: livelli ta' dejn qiegħdin jonqsu u d-defiċit pubbliku aggregat fiż-żona tal-euro issa qiegħed inqas minn 1%. Id-defiċit tal-gvern ġenerali taż-żona tal-euro huwa mbassar li jkompli jonqos meta mqabbel mal-PDG din is-sena, minħabba nefqa tal-imgħax iktar baxxa. Dan it-tnaqqis huwa mistenni li jieqaf is-sena d-dieħla għall-ewwel darba mill-2009, għaliex il-pożizzjoni tal-politika fiskali ssir kemm kemm espansiva fl-2019 qabel issir newtrali b'mod ġenerali fl-2020. Id-defiċit tal-gvern ġenerali taż-żona tal-euro huwa mistenni jiżdied minn 0.6% tal-PDG fl-2018 għal 0.8% fl-2019 u li jonqos għal 0.7% fl-2020. Għall-UE27, id-defiċit tal-gvern ġenerali taż-żona tal-euro huwa mistenni jiżdied minn 0.6% tal-PDG fl-2018 għal 0.8% fl-2019 u li jonqos għal 0.6 % fl-2020. Globalment, ix-xejra tibqa' waħda ta' titjib sostanzjali meta mqabbla ma' għaxar snin ilu, fl-2009, meta l-livell tad-defiċit kien laħaq 6.2% fiż-żona tal-euro, u 6.6% fl-UE. Il-proporzjon tad-dejn għall-PDG huwa mbassar li jkompli jonqos fiż-żona tal-euro u fi kważi kull Stat Membru, megħjun minn bilanċi pożittivi primarji li jnaqqsu d-dejn u t-tkabbir kontinwu. Id-defiċit tal-gvern ġenerali taż-żona tal-euro huwa mistenni jinżel minn 86.9 % fl-2018 għal 84.9 % fl-2019 u għal 82.8 % fl-2020, mil-livell għoli ferm ta' 94.2% fl-2014. Fl-UE27, il-proporzjon tad-dejn għall-PDG huwa mistenni li jonqos minn 80.6 % tal-PDG fl-2018 għal 78.6 % fl-2019 u 76.7 % fl-2020. Ħafna riskji interrelatati u inċertezza iċajpru l-perspettiva Hemm grad għoli ta' inċertezza madwar it-tbassir u hemm ħafna riskji negattivi interkonnessi. Il-materjalizzazzjoni ta' xi wieħed minn dawn ir-riskji tista' tamplifika l-oħrajn u tkabbar l-impatt tagħhom. Is-sovrażbilanċ fl-Istati Uniti, xprunat minn stimolu fiskali proċikliċi, jista' jwassal għal rati ta' politika li jiżdiedu b'rata iktar mgħaġġla milli mistenni, li jista' jkollhom bosta effetti konsegwenzjali negattivi lil hinn mill-Istati Uniti, partikolarment fis-swieq emerġenti li huma vulnerabbli għal bidliet fil-flussi tal-kapital u esposti għad-dejn denominat bid-dollaru Amerikan. Dan jista' jiggrava t-tensjonijiet fis-swieq finanzjarji. L-UE tista' tbati wkoll minħabba r-rabtiet ekonomiċi b'saħħithom tagħha u l-esponiment tal-banek. Id-defiċit fil-kont kurrenti tal-Istati Uniti li mistenni jikber jista' jwassal għal aktar tensjonijiet kummerċjali maċ-Ċina. Dan jista' jgħolli r-riskju ta' aġġustament diżordinat fiċ-Ċina, minħabba l-livell ta' dejn korporattiv u fraġilità finanzjarja. Kull żieda fit-tensjonijiet kummerċjali wkoll tagħmel ħsara lill-UE minħabba l-effett tagħha fuq il-fiduċja, l-investiment u l-integrazzjoni kbira tagħha fil-katini ta' valur globali. Fi ħdan l-UE, id-dubji dwar il-kwalità u s-sostenibbiltà tal-finanzi pubbliċi fi Stati Membri li għandhom ħafna dejn jistgħu jinfirxu u jaffettwaw is-setturi bankarji domestiċi, fejn iqajmu tħassib dwar l-istabbiltà finanzjarja u jkollhom impatt fuq l-attività ekonomika. fl-aħħar nett, ir-riskji marbuta mal-eżitu tan-negozjati tal-Brexit għadhom hemm. Għar-Renju Unit, suppożizzjoni purament teknika għall-2019 u l-2020 Biex ikun jista' jsir tqabbil matul iż-żmien, il-projezzjonijiet ikopru t-28 Stat Membru kollha, inkluż ir-Renju Unit. Minħabba li n-negozjati dwar it-termini ta' tluq tar-Renju Unit mill-UE għadhom għaddejjin, il-projezzjonijiet tagħna huma bbażati fuq suppożizzjoni purament teknika ta' status quo f'dak li jirrigwarda r-relazzjonijiet kummerċjali bejn l-UE-27 u r-Renju Unit. Dan huwa biss għal finijiet ta' previżjonijiet u ma għandu l-ebda effett fuq it-taħditiet li għaddejjin fil-kuntest tal-proċess tal-Artikolu 50. Sfond Dan it-tbassir huwa bbażat fuq sett ta' suppożizzjonijiet tekniċi li jikkonċernaw ir-rati tal-kambju, ir-rati ta' mgħax u l-prezzijiet tal-komoditajiet b'data limitu tat-22 ta' Ottubru 2018. Rigward id-data kollha l-oħra li dieħla, inklużi s-suppożizzjonijiet dwar il-politiki tal-gvern, din il-previżjoni tqis l-informazzjoni sat-22 ta' Ottubru, inkluża din id-data. Dment li ma jiġux imħabbra politiki b'mod kredibbli u speċifikati fid-dettall, il-previżjonijiet ma huma jassumu l-ebda tibdil fil-politika. It-tbassir li jmiss tal-Kummissjoni Ewropea se jkun aġġornament tal-PDG u l-projezzjonijiet għall-inflazzjoni fit-Tbassir Ekonomiku Interim tax-Xitwa fi Frar 2019. Minn din is-sena, il-Kummissjoni Ewropea reġgħet bdiet tippubblika żewġ tbassiriet komprensivi (fir-Rebbiegħa u fil-Ħarifa) u żewġ tbassiriet interim (fix-Xitwa u fis-Sajf) kull sena, minflok it-tliet tbassiriet komprensivi fix-Xitwa, fir-Rebbiegħa u fil-Ħarifa li kienet qed toħroġ kull sena sa mill-2012. It-tbassiriet interim ikopru l-PDG annwali u trimestrili u l-inflazzjoni għas-sena attwali u ta' wara għall-Istati Membri kollha u għaż-żona tal-euro, kif ukoll l-aggregati tal-UE. Din il-bidla tirrappreżenta ritorn lejn il-mudell ta' tbassiriet preċedenti tal-Kummissjoni u terġa' tallinja l-iskeda ta' tbassiriet tal-Kummissjoni ma' dawk ta' istituzzjonijiet oħra (eż. tal-Bank Ċentrali Ewropew, tal-Fond Monetarju Internazzjonali, tal-Organizzazzjoni għall-Kooperazzjoni u l-Iżvilupp Ekonomiċi). Għal Aktar Informazzjoni Id-dokument sħiħ: Tbassir Ekonomiku tal-Ħarifa 2018 Segwi lill-Viċi President Dombrovskis fuq Twitter: @VDombrovskis Segwi lill-Kummissarju Moscovici fuq Twitter: @pierremoscovici Segwi lil DĠ ECFIN fuq Twitter: @ecfin